Diari Oficial de la Generalitat Valenciana


Sumari del DOGV 2434, del 24-01-1995 (1995/833632)

DECRET 9/1995, de 10 de gener, del Govern Valencià, pel qual es regula un sistema específic d'ajudes a la rehabilitació estructural especial.
---------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1995/01/10/9/dof/vci/html**

### Dades del document

Número de DOGV
:   2434

Data del DOGV
:   24-01-1995

Secció del DOGV
:   DISPOSICIONS GENERALS

Número del document
:   1995/833632


Data del document
:   10-01-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

DECRET 9/1995, de 10 de gener, del Govern Valencià, pel qual es regula un sistema específic d'ajudes a la rehabilitació estructural especial.   
El Decret 23/1994, de 8 de febrer, del Govern Valencià, va establir un marc genèric on es defineixen les actuacions protegibles en matèria de rehabilitació a la Comunitat Valenciana, i es determina un sistema d'ajudes d'acord amb diferents nivells d'intensitat i es tenen en compte aquelles situacions que de manera específica requerien un tractament diferenciat.  
En aquest sentit, es va definir com a actuació protegible que tenia per objecte l'adequació estructural especial la que s'havia de realitzar en edificis construïts entre els anys 1950 i 1980 amb risc estructural provocat per patologies derivades del formigó o per la utilització de ciment aluminós, i es va regular un sistema d'ajudes específic per a aquest tipus d'actuació.  
Res no ha canviat pel que fa a la definició de l'actuació protegible, però el seu desplegament, de manera especial pel que fa als aspectes de gestió i tramitació dels expedients, fa que en ocasions l'acreditació de situacions personals per a reconèixer el dret a la percepció de les ajudes, i els problemes derivats del règim legal mateix de les comunitats de propietaris (Llei de Propietat Horitzontal), dilaten en excés aquest reconeixement, amb el retard consegüent en el començament de les obres, sovint de caràcter urgent.  
Per tot això, aquest decret estableix la prioritat adequada en la qualificació de les actuacions protegibles en atenció al seu interès social, i regula un sistema d'ajudes similar a l'anterior que intenta desblocar situacions que impedeixen la necessària celeritat en la seua gestió, i també simplificar la tramitació i l'acreditació documental consegüent en els casos en què l'objectivació de l'ajuda està determinada per les característiques dels habitatges i els nivells de renda dels seus ocupants.  
En l'elaboració d'aquest decret s'ha donat audiència a la Federació d'Associacions de Veïns de la Comunitat Valenciana, a la Federació Valenciana de Municipis i Províncies, a la Federació Valenciana de la Construcció, a la Unió de Consumidors de la Comunitat Valenciana, a la Federació de Consumidors i Usuaris de la Comunitat Valenciana, a l'Associació Provincial d'Empresaris de l'Edificació, a l'Associació de Promotors i Constructors de València, a l'Associació de Promotors d'Habitatges d'Alacant, a la Federació de Constructors d'Alacant, a l'Associació Provincial d'Empreses de la Construcció de Castelló, a l'Associació Espanyola de Promotors d'Habitatges Socials, als col·legis professionals d'arquitectes i d'aparelladors i arquitectes tècnics, a l'Institut Valencià d'Habitatge, SA, i al Ministeri d'Obres Públiques, Transports i Medi Ambient.  
En virtut d'això, a proposta del conseller d'Obres Públiques, Urbanisme i Transports, i amb la deliberació prèvia del Govern Valencià, en la reunió del dia 10 de gener de 1995,  
DECRETE:  
Article primer. Disposicions generals  
1.1. Les ajudes a la rehabilitació que tinga per objecte l'adequació estructural d'edificis es regiran per les disposicions d'aquest decret.  
Això no obstant, els conceptes d'actuació protegible, condicions i criteris de coherència, pressupost protegible, beneficiaris de les ajudes i limitacions, es regularan pel que disposa el Decret 23/1994, de 8 de febrer, sobre actuacions protegibles en matèria de rehabilitació.   
1.2. Es prendrà en consideració per a la qualificació d'aquest tipus d'actuacions de protegibles i per al reconeixement dels beneficiaris de les ajudes, la concurrència d'interès social, de conformitat amb el que estableix el Decret 205/1987, de 21 de desembre, del Govern Valencià, i tindran preferència aquelles situacions on siga predominant la destinació a residència habitual i permanent sobre altres en què l'ús majoritari siga el de segona residència i, en aquest cas, les que acrediten patologies derivades de la utilització de ciment aluminós sobre aquelles derivades de l'ús del formigó.  
Article segon. Quantia de les ajudes  
Les ajudes que es regulen per a rehabilitació estructural especial d'acord amb el pressupost determinat amb les limitacions definides pel Decret 23/1994 són compatibles amb les ajudes d'adequació estructural per altres causes, funcional i d'habitabilitat, sempre que concórreguen els requisits per a això.  
2.1. Habitatges i locals en grups de promoció pública.  
El cost total de les actuacions de rehabilitació estructural especial dels habitatges i locals de promoció pública es finançarà a càrrec dels pressupostos de la Generalitat Valenciana, dins les seues disponibilitats pressupostàries, sense perjudici de les aportacions establertes o que s'establesquen amb el Ministeri d'Obres Públiques, Transports i Medi Ambient, i, si escau, amb els organismes o ens locals promotors o que assumesquen la tutela d'aquestes, i es determinarà en el programa d'actuació corresponent la participació, tant financera com tècnica i de gestió, d'aquests.  
2.2. Habitatges de promoció privada.  
2.2.1. Ajudes a promotors usuaris.  
Les quanties de les ajudes es regulen d'acord amb la definició de pressupost d'adequació estructural especial establert en l'article 8.6 del Decret 23/1994, de 8 de febrer, i són les següents:  
- Promotors usuaris amb ingressos familiars ponderats inferiors a 5,5 vegades el salari mínim interprofessional: 40 per 100 del pressupost d'adequació estructural especial.  
- Promotors usuaris amb ingressos familiars ponderats superiors a 5,5 vegades el salari mínim interprofessional: 20 per 100 del pressupost d'adequació estructural especial.  
- Excepcionalment, quan es tracte de promotors usuaris amb escassos recursos els ingressos familiars ponderats dels quals, d'acord amb l'article 10 del Reial Decret 1932/1991, de 20 de desembre, no excedesquen del salari mínim interprofessional o si el superen, de 0,3 vegades aquest salari mínim per cada membre de la unitat familiar, la quantia de l'ajuda serà del 100 per 100 del cost de l'adequació estructural especial fins el límit màxim resultant del 25 per 100 del mòdul ponderat aplicable per la superfície útil de l'habitatge.  
- Els promotors d'adequació de locals de negoci situats en edificis d'habitatges, en aquells casos en què per quota de participació en la rehabilitació estructural especial els correspon, podran accedir a una ajuda econòmica per quantia del 20 per 100 del pressupost d'adequació estructural especial.  
2.2.2. Ajudes a promotors no usuaris.  
S'estableix per als promotors no usuaris una ajuda del 20 per 100 del pressupost d'adequació estructural especial. Aquesta ajuda serà del 40 per 100 del pressupost indicat sempre que s'acredite que l'habitatge es troba cedit en arrendament.  
2.2.3. Ajudes a les comunitats de propietaris.  
- Ajudes per a la redacció dels projectes i direcció tècnica de les obres.  
S'estableix una ajuda objectiva per a les comunitats de propietaris en què s'acredite que almenys el 50 per 100 d'aquests tenen ingressos familiars ponderats inferiors a 2,5 vegades el salari mínim interprofessional, per un import del 100 per 100 del cost dels honoraris de redacció de projectes i direcció de les obres que hagen rebut la qualificació d'actuació protegible de conformitat amb el que estableix aquest decret.  
Quan siga d'aplicació aquesta ajuda, es deduirà del pressupost protegible de l'adequació estructural especial el corresponent als honoraris facultatius de redacció del projecte i direcció d'obres, a l'efecte d'aplicació de les ajudes que estableixen els apartats 2.2.1 i 2.2.2 anteriors.  
- Ajudes simplificades per a comunitats de propietaris.  
Quan el pressupost de l'adequació estructural especial repercutible a cada habitatge en funció de la seua quota de participació no supere el 10 per 100 del mòdul ponderat aplicable per la superfície útil computable d'aquesta, la comunitat de propietaris, constituïda adientment, podrà sol·licitar per una sola vegada una subvenció l'import de la qual serà del 40 per 100 del pressupost total de l'adequació estructural especial de l'edifici.  
Aquesta ajuda és incompatible amb la resta d'ajudes establertes per la normativa vigent en matèria de rehabilitació, i per a la qualificació d'actuació protegible es tindran en compte els criteris de coherència i que l'actuació proporcione a l'edifici suficients condicions de seguretat constructiva i estructural.  
2.2.4. L'ajuda que estableix l'apartat anterior per a la redacció del projecte i direcció facultativa és aplicable per a promotors usuaris d'edificis d'habitatge unifamiliar, i han d'acreditar ingressos familiars ponderats inferiors a 2,5 vegades el salari mínim interprofessional per a poder accedir-hi.  
Article tercer. Gestió i tramitació de les ajudes  
3.1. Habitatges i locals en grups de promoció pública  
3.1.A. Habitatges i locals de promoció pública adscrits o que hagen pertangut al parc d'habitatges de la Generalitat Valenciana:  
En aquests habitatges i locals, tant l'estudi previ de diagnosi per a reconèixer l'estat de l'estructura, com els costos de les mesures de seguretat, de rehabilitació estructural, honoraris tècnics, llicències, reallotjaments, execució material de les obres pertinents, i qualsevol altre cost que puga produir-se, es finançarà d'acord amb el que assenyala l'article 2.1 anterior.  
Les actuacions, les durà a terme la Conselleria d'Obres Públiques, Urbanisme i Transports, bé directament a través de la Direcció General d'Arquitectura i Habitatge o a través de l'Institut Valencià d'Habitatge, SA.  
3.1.B. Habitatges i locals de promoció pública promoguts sense ànim de lucre per l'Estat, els seus organismes autònoms o patronats oficials, ens locals tant directament o per convenis, o en desplegament d'un Pla Nacional d'Habitatge, destinats a beneficiaris amb baixos nivells de renda.  
El promotor públic o ens que assumesca la tutela dels habitatges i locals sol·licitarà a la Conselleria d'Obres Públiques, Urbanisme i Transports, davant la Direcció General d'Arquitectura i Habitatge, les ajudes necessàries per a dur a terme les actuacions; la sol·licitud inclourà necessàriament una proposta d'actuacions que establesca la participació, tant tècnica com financera, i la gestió prevista per a la seua realització i que podrà adoptar una de les formes següents:  
a) Quan el promotor públic o ens que assumesca la tutela dels habitatges i locals realitze directament la gestió i execució de les actuacions de rehabilitació estructural especial i sol·licite les ajudes juntament amb la proposta esmentada, la Direcció General d'Arquitectura i Habitatge, mitjançant Resolució del Director General establirà l'import total de l'ajuda, tenint en compte raons de caràcter social o d'urgència, les condicions per a la concessió i el pagament d'aquesta.  
b) Quan el promotor públic no realitze la gestió i execució de les actuacions de rehabilitació estructural especial, adjuntarà a la proposta d'actuacions i sol·licitud d'ajudes, l'acord per a la subscripció d'un conveni de gestió amb l'Institut Valencià d'Habitatge, SA, el qual queda expressament facultat per aquesta normativa per a dur a terme les actuacions necessàries. Per resolució de la Direcció General d'Arquitectura i Habitatge s'establirà l'import total de l'ajuda, tenint en compte raons de caràcter social o d'urgència, i les condicions per a la concessió i pagament d'aquesta, a favor de l'IVV, SA.  
3.2. Habitatges de promoció privada.  
El pagament de les ajudes es realitzarà de la forma següent:  
A. L'import corresponent a les ajudes per les actuacions de rehabilitació que impliquen l'adequació estructural especial podrà fraccionar-se en dos pagaments:  
- El 50 per 100 de la subvenció corresponent al pressupost total de l'actuació conforme a la qualificació provisional, es tramitarà a la presentació del certificat de començament de les obres subscrit per la direcció facultativa d'aquestes.  
- La resta de la subvenció que corresponga es tramitarà una vegada liquidades les obres i obtinguda la qualificació definitiva.  
B. L'ajuda corresponent a l'import per la redacció dels projectes tècnics i direcció d'obres necessaris, es reconeixerà simultàniament amb la qualificació provisional, abans de tot això caldrà la cessió de drets per a la percepció de l'import de la subvenció, per part del beneficiari d'aquesta, a favor del tècnic.  
Es proposarà en aquest moment el pagament de l'import que corresponga als honoraris de redacció del projecte directament al tècnic redactor, d'acord amb les condicions que s'establesquen, si escau, amb els col·legis professionals corresponents.  
La part d'ajuda per la direcció d'obres es pagarà simultàniament a la resta de les subvencions que corresponguen, una vegada concedida la qualificació definitiva, i a favor dels directors tècnics de les obres en les condicions que s'establesquen amb els col·legis professionals corresponents.  
3.3. En el supòsit que l'expedient no obtinga aquesta qualificació, els beneficiaris de les ajudes quedaran obligats al reintegrament de les quantitats percebudes incrementades amb els interessos legals corresponents, meritats des de la data de cobrament.  
3.4. Mitjançant resolució del Director General d'Arquitectura i Habitatge, podrà establir-se la forma de pagament de les subvencions que es considere més efectiva, en aquells casos en què concórreguen circumstàncies especials de caràcter social o per raons d'urgència que determinen l'agilitació necessària en la realització de les obres.  
DISPOSICIONS TRANSITòRIES  
Primera  
Les qualificacions i ajudes sol·licitades amb anterioritat a l'entrada en vigor d'aquest decret, pendents de resolució, podran acollir-se al que aquest disposa, sense perjudici que es requeresca la documentació complementària necessària para la tramitació correcta.  
Segona  
A les actuacions de rehabilitació estructural especial en habitatges de promoció pública ja iniciades, els serà d'aplicació la normativa anterior si resulta més avantatjosa que aquesta.  
DISPOSICIó DEROGATòRIA  
Queden derogades les normes del Decret 23/1994 que contradiguen o s'oposen a les disposicions d'aquest decret, i en particular els articles 26 i 27, i també el que fa referència a la quantia de les ajudes per a rehabilitació estructural especial que estableixen els articles 28 i 31 del Decret 23/1994 esmentat.  
DISPOSICIONS FINALS  
Primera  
Es faculta el conseller d'Obres Públiques, Urbanisme i Transports, perquè dicte totes les disposicions que calguen per al desplegament i l'execució d'aquest decret, i també perquè subscriga els convenis amb entitats públiques o privades, i en especial amb els col·legis professionals competents, que siguen necessaris per a l'aplicació d'aquest decret.  
Segona  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
València, 10 de gener de 1995  
El president de la Generalitat Valenciana,  
JOAN LERMA I BLASCO  
El conseller d'Obres Públiques, Urbanisme i Transports,  
EUGENIO BURRIEL DE ORUETA


Còpia Permalink ELI